**การจัดการสุขภาพชุมชนอย่างยั่งยืน**

[**การจัดการสุขภาพชุมชน**](http://academic.scphtrang.ac.th/node/4)

**--------------------------------------------------------------------------------------------------------------------------------**

เอกสารอ่านประกอบการเรียนวิชาการแก้ปัญหาและพัฒนาสาธารณสุข  
 วัฒนา  แป้นน้อย

การเพิ่มของประชากร การขยายตัวของเมือง และการพัฒนาประเทศที่มุ่งเน้นความเติบโตทางเศรษฐกิจในช่วงที่ผ่านมา นอกจากจะทำให้ทรัพยากรธรรมชาติและสิ่งแวดล้อมถูกทำลายจนเสื่อมโทรมลงอย่างรวดเร็วแล้ว ยังทิ้งภาระในการแก้ปัญหาอันเนื่องมาจากการเสียสมดุลของระบบโดยรวมของสิ่งต่าง ๆ ปัจจุบันจึงได้มีแนวคิดที่นำเอาเรื่องของการอนุรักษ์ทรัพยากรธรรมชาติและสิ่งแวดล้อมมาผสมผสานเข้ากับการพัฒนาประเทศทุกมิติ ภายใต้รูปแบบการพัฒนาที่เรียกว่า “การพัฒนาอย่างยั่งยืน” (Sustainable Development) ที่เน้นในเรื่องการใช้ทรัพยากรทุกอย่างที่มีอยู่ให้เกิดประสิทธิภาพและประโยชน์อย่างยาวนาน สามารถตอบสนอนต่อความต้องการของคนยุคปัจจุบัน โดยไม่มีผลกระทบเชิงลบต่อคนรุ่นอนาคต

**มิติของการพัฒนาอย่างยั่งยืน**

การพัฒนาอย่างยั่งยืนประกอบด้วยมิติของการพัฒนาในด้านต่าง ๆ ที่เกี่ยวข้องอย่างน้อย 4 มิติ ได้แก่

**๑.** **มิติทางเศรษฐกิจ** การทำให้เกิดดุลยภายของการพัฒนา คือเศรษฐกิจที่มีรากฐานมั่นคง มีขีดความสามารถในการแข่งขันและสามารถพึ่งตนเองได้  โดยมีเศรษฐกิจพอเพียงตามแนวพระราชดำริของพระบาทสมเด็จพระเจ้าอยู่หัวเป็นแนวคิดหลัก  ใช้หลักเศรษฐกิจพอเพียงในการทำให้คนมีคุณภาพชีวิตที่ดีขึ้น  ประชาชนมีความมั่นคงปลอดภัย และสามารถพึ่งพาตนเองได้ในที่สุด

**๒.  มิติทางสังคม วัฒนธรรม และภูมิปัญญาท้องถิ่น**  ซึ่งเป็นระเบียบวิถีชีวิตของสังคม ที่ทำให้มนุษย์ปรับตัวและดำรงชีวิตอยู่กับสิ่งแวดล้อมของท้องถิ่นได้  โดยไม่ทำลายสิ่งแวดล้อม และให้รวมถึงศาสนธรรม  ซึ่งเป็นระเบียบจิตใจของคนในสังคมที่ทำให้สังคมอยู่ได้โดยสงบสุข  สิ่งเหล่านี้ล้วนถือเป็นการสร้างเงื่อนไขสังคมใหม่  ให้สังคมมีการเปลี่ยนแปลงไปสู่การพัฒนาที่พึงปรารถนา  ก่อให้เกิดความเอื้ออาทร  ความรัก  ความสามัคคี  สมานฉันท์ต่อกัน  ชุมชนสังคมมีความเข้มแข็ง

**๓.  มิติทางทรัพยากรธรรมชาติและสิ่งแวดล้อม**   หมายถึงทุกสิ่งทุกอย่างที่อยู่รอบตัวมนุษย์  ทั้งเป็นสิ่งที่มีชีวิตและไม่มีชีวิต เกี่ยวโยงสัมพันธ์กันเป็นระบบนิเวศน์  ที่สามารถให้คุณและให้โทษต่อมนุษย์ได้  ทั้งที่ขึ้นกับความสมดุลหรือไม่สมดุลของระบบนิเวศ  โดยจะต้องมีการอนุรักษ์ฟื้นฟูทรัพยากรธรรมชาติและสิ่งแวดล้อม พัฒนาเทคโนโลยีและการพลังงาน ที่สะอาด ปลอดภัย ปลอดมลภาวะ   เพื่อการมีสภาพแวดล้อมที่ดี

**๔.** **มิติทางการเมืองการปกครอง**  ปฏิรูปการเมือง การปกครอง การบริหารให้มีการกระจายอำนาจ  ภารกิจหน้าที่ให้แก่ท้องถิ่นโดยแท้จริงให้สามารถตัดสินใจแก้ไขปัญหา  และพัฒนาท้องถิ่นเพิ่มมากขึ้น   และพึ่งพาตนเองได้อย่างแท้จริง

**การจัดการสุขภาพชุมชนอย่างยั่งยืน**

การจัดการสุขภาพชุมชนอย่างยั่งยืน (Sustainable Community Health Management) จึงเป็นเรื่องของการจัดการทั้งหมดที่เกี่ยวกับการดูแลสุขภาพของบุคคลในชุมชน และถือว่าเป็นรากฐานที่สำคัญของสังคม ไม่เพียงแต่จำกัดอยู่ในส่วนของการทำนุบำรุงสุขภาพ การป้องกันโรค การส่งเสริมสุขภาพ การวินิจฉัยโรค และการรักษาพยาบาลเท่านั้น แต่การจัดการสุขภาพชุมชนอย่างยั่งยืน เป็นการพัฒนาที่มุ่งให้เกิดการพึ่งตนเองด้านสุขภาพของชุมชน ที่มีการดำเนินการควบคู่ไปกับการปรับปรุงวิถีการดำเนินชีวิตของผู้คนในชุมชนให้เอื้อต่อการมีสุขภาพดี มีความเข้มแข็งสามารถดูแลสุขภาพของตนเองตามวิธีการที่กำหนดขึ้นเองของชุมชน ดำเนินการเองได้โดยชุมชน และประเมินผลโดยชุมชน ในขณะที่บุคคล องค์กรหรือนักพัฒนาจากภายนอก มีหน้าที่เพียงให้การส่งเสริมและสนับสนุนกลไกต่างๆ ที่เอื้อต่อการทำงานหรือพัฒนาสุขภาพให้มีความเชื่อมโยงกับการปฏิบัติการและการประสานงานให้เกิดประโยชน์สูงสุดอย่างเหมาะสม และยั่งยืน

ในการจัดการสุขภาพชุมชนเราไม่สามารถที่จะยึดแนวคิด หรือทฤษฎีใดเพียงอย่างเดียว มาใช้ให้ประสบผลสำเร็จได้ ชุมชนยิ่งมีลักษณะแตกต่างกันเพียงใด วิธีการหรือกระบวนการการพัฒนาที่นำมาใช้ก็จะยิ่งมีความแตกต่างกัน เราไม่สามารถที่จะลอกเลียนรูปแบบการจัดการที่ประสบผลสำเร็จในชุมชนใดชุมชนหนึ่ง ไปใช้กับอีกชุมชนหนึ่งให้ประสบผลสำเร็จโดยไม่มีการปรับรูปแบบและวิธีการให้เหมาะสมกับบริบทของชุมชนใหม่  และการที่จะบอกว่ารูปแบบการจัดการแบบใดมีความเหมาะสมกับการพัฒนาชุมชนมากที่สุด ก็คงไม่ใช่คำตอบที่นักจัดการสุขภาพชุมชนควรเป็นผู้ตอบ แต่ผู้ที่จะให้คำตอบของคำถามนี้ได้ดีที่สุด ก็คือ ชุมชน ซึ่งเป็นทั้งเป้าหมายและวิถีแห่งการจัดการ

  หัวใจสำคัญของการจัดการอย่างยั่งยืนอยู่ที่ความเหมาะสมลงตัวของวิธีการจัดการกับบริบทของพื้นที่ การดำเนินงานต้องดำเนินการไปด้วยกันในทุกส่วน ไม่สามารถที่จะแยกส่วนได้ ดังที่เคยปรากฏให้เห็นเป็นข้อมูลเชิงประจักษ์ในอดีตแล้วว่า การพัฒนาที่แยกส่วนนอกจากไม่ได้ทำให้เกิดผลการพัฒนาที่ยั่งยืนแล้วยังได้สร้างปัญหาทับซ้อนขึ้นมาในสังคม นานับประการ เช่น การพัฒนาเศรษฐกิจที่มุ่งเพิ่มตัวเลข GDP ให้สูง ๆ และยึดตัวเลขนี้เป็นตัววัดระดับของการพัฒนา ละเลยการพัฒนาในด้านอื่นๆ ควบคู่กันไปด้วย เช่น สังคม การศึกษา สิ่งแวดล้อม คุณธรรมจริยธรรม รวมทั้งเรื่องสุขภาพอนามัย ได้สร้างปัญหาและความเหลื่อมล้ำขึ้นในสังคมไทยหลายประการ เช่น การเคลื่อนย้ายแรงงานจากชนบทเข้าสู่เมือง ปัญหายาเสพติด อาชญากรรม  ความรุนแรงและความแตกแยกทางสังคม ปัญหาการศึกษาที่มุ่งพัฒนาสติปัญญาที่เป็นเปลือกนอกแต่ละเลยในเรื่องจิตใจและศีลธรรม การแก้ปัญหาข้างต้นให้บังเกิดผลจึงไม่สามารถที่จะแยกส่วนกันทำให้เสร็จเป็นเรื่อง ๆ ไปได้ แต่เป็นเรื่องที่จะต้องลงมือปฏิบัติไปพร้อมๆกันไปทั้งระบบของสังคม ทำนองเดียวกันกับการพัฒนาสุขภาพชุมชน เราไม่สามารถที่จะดำเนินการพัฒนาในเรื่องสุขภาพแต่เพียงด้านเดียว โดยไม่คำนึงถึงปัจจัยอื่นๆ ของสังคม/ชุมชน ได้เพียงส่วนเดียวในขณะที่ส่วนอื่น ๆ ของสังคม/ชุมชนกำลังถูกปัญหาและสถานการณ์ความท้าทาย รุกคืบเข้าหาอยู่ทุกชั่วขณะ ทุกเรื่องของการแก้ปัญหาและพัฒนาสุขภาพในอนาคตจึงต้องเน้นที่ความเป็นระบบ ที่ประกอบด้วยความเชื่อมโยงกันขององค์ประกอบต่างๆ อย่างสมดุลและเป็นองค์รวม เพื่อไปสู่ความยั่งยืนของการพัฒนาในที่สุด ซึ่งประเวศ วะสี (๒๕๕๐) ได้กล่าวถึงองค์ประกอบของระบบสุขภาพชุมชน ว่าประกอบด้วยความเป็นอันหนึ่งอันเดียวกันของ ๑๐ องค์ประกอบ เมื่อองค์ประกอบทั้งหมดได้รับการพัฒนาอย่างเป็นระบบ สมบูรณ์ และมีการบูรณาการอยู่ในกันและกัน ย่อมเอื้อให้เกิดสุขภาวะ ทั้งทางร่างกาย จิตใจ สังคม และปัญญา แก่คนทั้งมวลที่มีส่วนร่วมกันสร้างขึ้นมา อย่างยั่งยืนในที่สุด ดังนี้

**๑. องค์ประกอบที่เป็นแกนหรือฐานรากของการพัฒนาอย่างบูรณาการ** ๔ องค์ประกอบ ได้แก่ การเคารพศักดิ์ศรีและคุณค่าแห่งความเป็นมนุษย์ การมีสัมมาชีพเต็มพื้นที่  วัฒนธรรมและสิ่งแวดล้อม  และชุมชนเข้มแข็ง

**๒. องค์ประกอบของภาคส่วนที่เกี่ยวข้องกับการพัฒนาอย่างบูรณาการ**  ประกอบด้วย ๕ องค์ประกอบ ได้แก่ การศึกษา ศาสนา วิทยาศาสตร์และเทคโนโลยี การสื่อสาร และการสาธารณสุข ซึ่งภาคส่วนต่าง ๆ ทั้ง ๕ ภาคส่วนนี้จะต้อง เข้าไปเชื่อมต่อกับแกนกลางที่เป็นฐานรากให้แข็งแรง ไม่ใช่ลอยตัวอยู่แบบไม่มีฐาน

**๓. องค์ประกอบที่เป็นตัวประสาน** เพื่อให้องค์ประกอบทั้งหมดมีความสัมพันธ์กันอย่างถูกต้องและสมบูรณ์ คือ ทิศทางการพัฒนาและนโยบายสาธารณะ

**บทบาทของประชาชนในการจัดการสุขภาพ**

ศักยภาพในการจัดการสุขภาพของชุมชน มีรากฐานมาจากศักยภาพและความสามารถในการจัดการสุขภาพตนเองของบุคคลและครอบครัว ซึ่ง มัลลิกา  มัติโก (๒๕๕๓) ได้ให้แนวคิดที่แสดงให้เห็นถึงบทบาทและความสำคัญของประชาชนในการจัดการสุขภาพ ไว้ดังนี้

๑.สุขภาพและการเจ็บป่วยเป็นสิ่งที่เกิดขึ้นมาพร้อม ๆ กับสังคม ดังนั้นการดูแลจัดการด้านการเจ็บป่วยจึงเป็นสิทธิและหน้าที่ของประชาชน ครอบครัว และชุมชน

๒. สุขภาพและความเจ็บป่วยจัดอยู่ในขอบข่ายทางวัฒนธรรม บุคคลแต่ละคนย่อมมีวิธีในการแก้ไขปัญหาที่แตกต่างกันออกไป แม้จะเป็นปัญหาโรคภัยไข้เจ็บเดียวกัน ทั้งนี้แต่ละคนย่อมมีประสบการณ์ ค่านิยม และแนวคิดความเชื่อทางสุขภาพและความเจ็บป่วย แตกต่างกันไป

๓. ในชุมชนทุกชุมชนการแก้ไขปัญหาเรื่องสุขภาพและความเจ็บป่วยถูกกำหนดแล้วโดยกฎเกณฑ์ทางสังคม สังคมเป็นผู้ระบุและตัดสินใจว่าใครป่วย ป่วยเป็นอะไร และรักษาอย่างไร ดังนั้นการเยียวยาจึงเป็นเรื่องของประชาชนในชุมชน

๔. บริการทางการแพทย์ยังไปไม่ทั่วถึง มีราคาแพงและไม่ตอบสนองความต้องการที่แท้จริงของประชาชน จึงมีความจำเป็นที่สังคมต้องมีการดูแลสุขภาพตนเอง เพื่อตอบสนองความต้องการขั้นพื้นฐาน

๕. การดูแลสุขภาพเป็นกระบวนการตัดสินใจซึ่งรวมตั้งแต่การสังเกต การรับรู้อาการ การให้ความหมายอาการ การตัดสินใจเกี่ยวกับความรุนแรง การเลือกวิธีการรักษา และการประเมินผลของการรักษา

**ลักษณะของชุมชนจัดการตนเองด้านสุขภาพ**

ธีรพงษ์  แก้วหาวงษ์ (๒๕๔๓) ได้อธิบายลักษณะของชุมชนที่มีศักยภาพและขีดความสามารถในการจัดการสุขภาพไว้ดังนี้

๑. ชุมชนสามารถจัดบริการสาธารณสุข ที่สอดคล้องกับความต้องการของประชาชนในชุมชนได้ด้วยตนเอง

๒. ชุมชนสามารถจัดองค์การและทรัพยากรบุคคลที่มีความสามารถและทักษะการจัดการเพื่อแก้ปัญหาสาธารณสุขในชุมชน จัดบริการสาธารณสุขชุมชน และส่งเสริมการมีส่วนร่วมของบุคคล ครอบครัว และกลุ่มองค์กรต่างๆ ให้เข้ามามีส่วนร่วมในการพัฒนาสุขภาพของคนในชุมชน

๓. ชุมชนมีการจัดกระบวนการเพื่อให้การศึกษาเรื่องสุขภาพ การพัฒนาความรู้ความสามารถและทักษะของบุคคล ครอบครัว กลุ่ม และแกนนำต่าง ๆ ในชุมชน ให้มีค่านิยมที่ดีในด้านสุขภาพ

๔. ชุมชนมีการสำรวจและประเมินสถานะทางสุขภาพและคุณภาพชีวิตของคนในชุมชน พัฒนาระบบการสำรวจและนำข้อมูลด้านสุขภาพและคุณภาพชีวิตมาใช้ในการวางแผนและประเมินผล เผยแพร่ข้อมูลสุขภาพเพื่อร่วมกันป้องกันแก้ไขและพัฒนาสุขภาพของคนในชุมชน ปรับปรุงวิถีการดำเนินชีวิตของบุคคลให้เอื้อต่อการมีสุขภาพดี และปกป้องผลประโยชน์ด้านสุขภาพของคนในชุมชน

๕. ชุมชนมีการพัฒนาเพื่อสร้างหลักประกันสำหรับการเข้าถึงบริการสุขภาพของคนกลุ่มต่าง ๆ ในชุมชน โดยเฉพาะผู้ด้อยโอกาส ผู้ยากจน และกลุ่มเสี่ยงด้านสุขภาพต่าง ๆ

*[[1]](http://academic.scphtrang.ac.th/node/6" \l "_ftnref1" \o ") การจัดการ หมายถึงกระบวนการที่ผู้จัดการใช้ศิลปะ และกลยุทธ์ต่างๆ ดำเนินกิจการตามขั้นตอนต่าง ๆ โดยอาศัยความร่วมแรงร่วมใจของสมาชิกองค์กร การตระหนักถึงความสามารถ ความถนัด ความต้องการ และความมุ่งหวังด้านความเจริญก้าวหน้าในการปฏิบัติงานของสมาชิกองค์กรควบคู่ไปด้วย องค์กรจึงจะสัมฤทธิผลตามเป้าหมายที่ได้กำหนดไว้ (พะยอม วงศ์สารศรี, ๒๕๔๒)  การจัดการจึงมีหน้าที่ (Management Function) ที่สำคัญ ๕ ประการคือ การวางแผน การจัดองค์การ การจัดบุคคลเข้าทำงาน การสั่งการและการควบคุม  (ธงชัย  สันติวงษ์, ๒๕๓๙)*

จะนำไปสู่เป้าหมายการพึ่งตนเองของชุมชนได้ โดยอาศัยหลักการทำงานแบบมีส่วนร่วมและอาศัยองค์ประกอบ 3 ส่วนหลักๆเป็นกลไกในการทำงานได้แก่ การอาศัย กำลังคน กลุ่มองค์กรต่างๆที่มีอย่างหลากหลาย การอาศัยทุนที่มีอยู่ ทั้งทุนทางสังคมและทุนที่เป็นเงินในลักษณะกองทุนต่างๆ และอาศัยองค์ความรู้ที่มีอยู่ทั้งจากภายในและภายนอกชุมชน ทีมงานจะทำหน้าทีในการบริหารจัดการองค์ประกอบเหล่านี้โดยอาศัยการทำงานเป็นทีม ด้วยเจตนคติที่ดีต่อการที่จะพัฒนาชุมชน ด้วยความมุ่งมั่น รักและศรัทธาในการทำงานชุมชน ร่วมมือกันสานสร้างพลังชุมชนนำไปสู่จุดหมายปลายทางที่ตั้งไว้

**บทบาทของนักจัดการสุขภาพ ต้องเป็นอย่างไร** บทบาทนักจัดการสุขภาพชุมชน มีดังนี้

* มีความรู้ความเข้าใจในเรื่องสุขภาวะ จิตอาสา การมีส่วนร่วม
* มีความรู้และความเข้าใจในเรื่องระบบสุขภาพชุมชน
* มีความรู้และความเข้าใจในเรื่องการดำเนินงานหมู่บ้านจัดการสุขภาพ
* มีความรู้และความเข้าใจในเรื่องแผนชุมชนและกระบวนการทำแผนชุมชน
* มีความรู้และความเข้าใจในเรื่องกระบวนการทำงานแบบมีส่วนร่วม การทำงานแบบเครือข่าย การทำประชาคม
* มีความรู้และความเข้าใจในเรื่องการสื่อสาร และการสร้างพลังชุมชน
* มีความสามารถในการสื่อสาร และการเป็นวิทยากรกระบวนการ
* มีความสามารถในการจัดกระบวนการเรียนรู้และสร้างทีมงานเพื่อไปขยายผลการดำเนินงานหมู่บ้านจัดการสุขภาพ
* มีความสามารถในการจัดกระบวนการประเมินผลแบบมีส่วนร่วมได้

**กรอบแนวคิดการพัฒนาตำบลจัดการสุขภาพ**

**สังคมอยู่เย็นเป็นสุข**

**การพึ่งตนเองและมีสุขภาพดี**

**ประชาชนมีจิตสำนึกและแสดงบทบาทการจัดการสุขภาพครอบครัวและชุมชน**

**ผู้นำการเปลี่ยนแปลง**

**คน**

**การจัดการโดยชุมชน**

**ความรู้**

**ทุน**

**ท้องถิ่น**

**เครือข่ายภาครัฐ / เอกชน**

เป็นตำบลที่มีการเชื่อมโยงภาคีเครือข่ายสุขภาพ 3 กลุ่มหลักเข้ามามีส่วนร่วมในการจัดการสุขภาพ โดยภาพฝันของตำบลจัดการพื้นที่ คือ

1. พัฒนาโครงสร้างการดำเนินงานด้านสุขภาพของตำบล ให้มีองค์กรลากหลายและกำหนดบทบาทชัดเจนของแต่ละ องค์กร  
 2. พัฒนาปัจจัยพื้นฐานที่เอื้อต่อการพัฒนาตำบล ได้แก่ความรู้ ทุน ระบบข้อมูล และที่สำคัญขวัญและกำลังใจของภาคเครือข่ายภาคประชาชน  
 3. พัฒนากระบวนการดำเนินงานได้แก่ การศึกษาชุมชน การวางแผน การจัดทำโครงการ / กิจกรรม และการประเมินผลแบบมีส่วนร่วมทุกขั้นตอน  
 4. พัฒนาชุมชนให้สามารถพึ่งตนเองได้ในด้านสุขภาพ

โดยมีเป้าหมายสุขท้ายของตำบลจัดการสุขภาพ คือ สังคมอยู่อย่างเป็นสุข